b"\n_START_ARTICLE_\nItalijanske de\xc5\xbeele\n_START_PARAGRAPH_\nItalijanska republika je upravno sestavljena iz 20 de\xc5\xbeel (it. regione), od katerih je pet de\xc5\xbeel \xc2\xbbs posebnim statutom\xc2\xab, ki jim dovoljuje dolo\xc4\x8deno avtonomijo. De\xc5\xbeele se delijo na ve\xc4\x8d pokrajin (it. provincia); izjema je Dolina Aoste, kjer je edina pokrajina zdru\xc5\xbeena z de\xc5\xbeelo._NEWLINE_Ustava predvideva, da se uprava dr\xc5\xbeave porazdeli med de\xc5\xbeele, pokrajine in ob\xc4\x8dine; zadnji\xc4\x8d je bila ta porazdelitev urejena leta 2001. Leta 2005 je parlament odobril korenito prenovo ustave, ki je spreminjala predvsem upravne pristojnosti teh treh organov, a ljudski referendum je te spremembe zavrnil._NEWLINE_\xc4\x8clen 116 Italijanske ustave, ki govori o de\xc5\xbeelah s posebnim statutom, izrecno zapisuje dvojezi\xc4\x8dno ime dveh de\xc5\xbeel, in sicer Trentino-Alto Adige/S\xc3\xbcdtirol za Trentinsko - Zgornje Poadi\xc5\xbeje in Valle d'Aosta/Vall\xc3\xa9e d'Aoste za Dolino Aoste.\n_START_SECTION_\nDe\xc5\xbeele z rednim statutom\n_START_PARAGRAPH_\nV sedemdesetih letih preteklega stoletja, ko so bile de\xc5\xbeele ustanovljene, jih je ve\xc4\x8dina (15) sprejela redni statut. Glavni de\xc5\xbeelni organ, de\xc5\xbeelni svet, je statut odobril z absolutno ve\xc4\x8dino v dveh zaporednih volitvah v razdobju najmanj dveh mesecev. Isti postopek velja za vse statutarne spremembe. \xc4\x8ce v roku treh mesecev po objavi spremembe zahteva njen preklic ali popravek vsaj petdeseti del de\xc5\xbeelnih volivcev ali petina pripadnikov de\xc5\xbeelnega sveta, se stvar odlo\xc4\x8di z ljudskim referendumom. Statut ali njegov del, ki je bil predmet referenduma, mora biti potrjen z ve\xc4\x8dino veljavnih glasov."